Salta (mesto)

Salta je hlavné mesto provincie Salta na severozápade Argentíny. Nachádza sa v údolí Valle de Lerma, na úpätí And v nadmorskej výške  na rieke Río Arenales. Pri sčítaní ľudu v roku 2010 malo mesto 520 683 obyvateľov. V súčasnosti sa počet obyvateľov mesta aj s predmestiami odhaduje na 626 600 ľudí. Salta tak patrí medzi 10 najväčších miest v Argentíne podľa počtu obyvateľov. Mesto bolo založené v roku 1582 španielskym conquistadorom Hernandom de Lermom ako vhodná zastávka na ceste medzi mestami Lima a Buenos Aires.

Mesto je známe svojou španielskou koloniálnou architektúrou predovšetkým z 18. a 19. storočia v starej časti mesta. Z priemyslu sa tu spracováva ropa v miestnej rafinérii, okrem toho je v meste aj potravinársky priemysel. Na juh od mesta je významná vinárska oblasť Argentíny. Približne 6 km juhozápadne od mesta sa nachádza letisko Martin Miguel de Guemes. 

Podnebie je teplé a suché, priemerný ročný úhrn zrážok je 756 mm, pričom hlavné obdobie dažďov je v januári a februári.

Referencie

Iné projekty

Externé odkazy 
 Stránka mesta

Mestá v provincii Salta